WonderwerkersFlip Buys, voorsitter van die Solidariteit Beweging. Foto: Reint Dykema Die sterkste krag op aarde is nie ’n atoombom, vliegdekskip of ’n tsunami nie. Dis ’n idee wat se tyd gekom het. Dis idees wat die wêreld verander, wat die geskiedenis in beweging bring, wat geweldige kragte ten goede of kwade losmaak. Daarom is niks so hewig soos die stryd om idees nie. Die twee botsende idees in ons land word gesimboliseer deur die vuurhoutjie wat brandstig, teenoor die troffel wat opbou. Suid-Afrika word geteister deur idees soos radikale transformasie wat al groot dele van die land laat verval het, of witmonopoliekapitaal. Maar die vraag is hoe ’n vernietigende idee gestuit kan word? Die geskiedenis het hard en duidelik die antwoord hierop gegee. ’n Idee kan nie gekeer word deur tenks en vliegtuie, politieke mag of militêre krag nie. ’n Idee kan net deur ’n ander en beter idee gestuit word, mits dit daadkragtig deur sterk organisasies verwerklik word. Anders bly dit dagdrome. In wese gaan die kern van die idee wat besig is om ons land te verniel oor “val” of afbreek. Ons het oor die afgelope jare gesien hoe dat vele top-instellings verval het as gevolg van onwerkbare politieke idees. Dink net hoeveel eens werkende dorpe vandag nie meer behoorlik werk nie, hoeveel skole nie meer kinders kan leer nie, hoeveel hospitale pasiënte nog sieker maak, hoeveel kolleges nie meer goed oplei nie, hoeveel polisiekantore nie meer burgers kan veilig hou nie, en hoeveel regeringsleiers nie kan regeer nie. Hierdie verval in die land maak baie mense so negatief dat hulle nie meer ’n toekoms sien nie, en die land wil verlaat. Hulle glo dat die idees wat hierdie verval dryf so sterk is dat dit nie omgekeer kan word nie. Maar dit ís moontlik om hierdie toestand te verander. Afrikaners se eie geskiedenis leer dat gemeenskapskrag sterker is as staatsmag. Dat mense wat saamstaan en saamwerk meer regkry as diegene wat saam afbreek. Afrikaners was nog nooit net toeskouers nie, ons het deelgeneem aan die maak van die geskiedenis. Ons wenresep was nog altyd skeppende vernuwing op grond van beproefde waardes. Ons voorouers het ’n onontwikkelde land op die onderste punt van ’n onderontwikkelde vasteland skouspelagtig ontwikkel. Hulle was nie supermense nie, maar gewone mense, wat in ongewone omstandighede buitengewone prestasies behaal het. Natuurlik het hulle ook foute gemaak, maar dit word verdwerg deur hul prestasie om aan die spits te staan van die vorige eeu se projek om die grootste ekonomie in Afrika op te bou. Mense het al gesê dit sal ’n wonderwerk verg om ’n oplossing vir ons probleme te bewerkstellig. Dit is waar. Maar wonderwerke val nie uit die lug nie, ’n mens spel dit wonderWERK! Wonderwerke word gebou, dit gebeur nie vanself nie. En mense wat saamwerk om die skynbaar onmoontlike te vermag, kan met reg “wonderwerkers” genoem word. Pretoria FM is ’n goeie voorbeeld. Word vandag nog ’n mede-wonderwerker wat saam met ons aan ’n landswye wonderwerk bou!